Author: administrator
Last saved by: koki
Company: Abyss

Dôvodová správa

A. Všeobecná časť

            Predložený návrh nariadenia vlády Slovenskej republiky  ustanovuje spôsob určenia poistno-matematického ekvivalentu nároku na starobný dôchodok na účely prevodu dôchodkových práv   vo vzťahu k dôchodkovému systému Európskej únie alebo jej inštitúcie (ďalej len „návrh nariadenia vlády“). Predkladá sa na vykonanie zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“). 
V súlade s § 82a zákona o sociálnom poistení má oprávnená osoba právo na prevod dôchodkových práv vo vzťahu k dôchodkovému systému Európskej únie.  Navrhované nariadenie vlády a postupy v ňom upravené sú v súlade so zásadami  čl. 11 Prílohy VIII. Nariadenia Rady (EHS, Euratom, ESUO) č. 259/68 z 29. februára 1968, ktorým sa ustanovuje Služobný poriadok a podmienky zamestnávania ostatných zamestnancov Európskych spoločenstiev a osobitné pravidlá, ktoré sa dočasne uplatňujú na úradníkov Komisie (Ú.v. ES L 56, 4.3.1968) v platnom znení (ďalej len „služobný poriadok“), a ktoré ustanovuje podmienky vzniku nároku na prevod dôchodkových práv vo vzťahu k dôchodkovému systému Európskych spoločenstiev. 
            Služobný poriadok v prílohe VIII. čl. 11 ods. 2 ustanovuje nárok úradníka, ktorý vstúpi do služieb spoločenstiev, na prevedenie poistno-matematického ekvivalentu práva na starobný dôchodok získaného v dôchodkovom systéme členského štátu Európskej únie. Prevodom dôchodkových práv (nárokov) dochádza k ich vyňatiu z  dôchodkového systému, v ktorom boli nadobudnuté, a ich zhodnoteniu v systéme, do ktorého sa prevádzajú.
             Služobný poriadok ustanovuje len postup Spoločenstiev pri prevode dôchodkových práv do národných dôchodkových systémov a preto je  potrebné upraviť spôsob a postup prevodu  dôchodkových práv z národného dôchodkového systému do dôchodkového systému Európskej únie v  právnom poriadku Slovenskej republiky. 
            Predložený návrh nariadenia vlády ustanovuje spôsob určenia  poistno-matematického ekvivalentu nároku na starobný dôchodok získaného v dôchodkovom systéme Slovenskej republiky, na prevod do dôchodkového systému Európskej únie.
            Právnu úpravu je potrebné prijať najmä v dôsledku potreby úpravy postupu inštitúcie, ktorá nadobudnuté dôchodkové právo spravuje a má ho preniesť do dôchodkového systému Európskej únie. V Slovenskej republike je touto inštitúciou Sociálna poisťovňa, ktorá v súlade so zákonom o sociálnom poistení vykonáva sociálne poistenie vrátane dôchodkového poistenia.
Návrh nariadenia vlády je v súlade s Ústavou Slovenskej republiky a so zákonom, na vykonanie ktorého je navrhnutý. Návrh nariadenia vlády je v súlade s právom Európskej únie.
Predkladaný materiál má finančný a sociálny vplyv. Predkladaný materiál nemá vplyv na podnikateľské prostredie, životné prostredie ani na informatizáciu spoločnosti. Vplyv návrhu zákona na rozpočet verejnej správy a sociálne vplyvy sú uvedené v analýze vybraných vplyvov.